Vaksinemotstandere blir et problem både for Trump og Biden i amerikansk valgkamp
Joe Bidens rådgivere sliter med å finne ut av hvordan de skal takle vaksineskeptikere. Donald Trump sliter med det samme. Den amerikanske regjeringen forbereder en ny vaksineoffensiv før vinteren. Det kan være god helsepolitikk, men president Joe Bidens medarbeidere frykter at det er et dårlig trekk med tanke på neste års valgkamp. På republikansk side er vaksiner en like het potet. En av de største prestasjonene i Donald Trumps presidentperiode var den rekordraske utviklingen av vaksinen. Men det er ikke en vinnersak når taperen fra valget i 2020 møter dagens velgere. Trump krangler heftig med hovedutfordreren Ron DeSantis, Floridas guvernør, om hvem som håndterte pandemien best. Vanskelig for Biden Problemet for Biden er at vaksineskeptikere er blitt en politisk faktor. Nettavisen Politico skriver at staben i Det hvite hus sliter med å finne mottiltak.  Biden utfordres både i eget parti og fra republikanerne. Presidenten er sikker på å bli nominert som partiets kandidat i 2024, dersom ikke noe helt uventet skjer. Men han utfordres av Robert F. Kennedy Jr. Han er nevø av den tidligere presidenten John F. Kennedy.  Kennedy har markert seg som en konspirasjonsteoretiker med kraftig skepsis mot vaksiner. Ifølge Politico er helsemyndighetene dypt bekymret over at vaksinemotstand er i ferd med å bli stuerent. Ytringsfrihet Som ny president for halvannet år siden forsøkte Biden å kneble vaksinemotstandernes propaganda på sosiale medier. Han sa at «Facebook dreper mennesker». Men regjeringen kan ikke tvinge de sosiale plattformene til å sensurere diskusjonene om vaksiner. Det ble klart etter at republikanske politikere gikk til retten. Dommen er klar, også vaksinemotstandere har ytringsfrihet. Ifølge Politico har apparatet rundt Biden kommet til at helsespørsmål er så splittende at presidenten bør konsentrere seg om noe annet. Regjeringen skyver stadig mer av ansvaret over på byråkratiet. Vaksinekamp I forrige uke ble Donald Trump intervjuet av journalisten Megyn Kelly. Han ble utfordret om sitt forhold til helsetoppen Anthony Fauci, som var den ledende byråkraten i kampen mot pandemien.  På høyresiden i amerikansk politikk er han blitt et symbol på hvordan regjeringen grep inn i borgernes frihet. I intervjuet skrøt Trump av at han overstyrte Fauci flere ganger.  – Jeg var ingen stor fan av Fauci, sa han. Kelly minnet Trump om at Fauci fikk en medalje for innsatsen. – Ah, jeg vet ikke hvem som ga ham medaljen, sa Trump. Det var ham selv. Trump ble spurt om vaksinen. Han sa at demokratene elsker vaksinen, og at veldig smarte mennesker sier utviklingen av den var det beste han gjorde. – Så du er stolt av den, spurte Kelly. – Nei, jeg er ikke stolt, jeg bare forteller deg hva demokratene tenker, svarte han. DeSantis og Sverige Samtidig har Ron DeSantis brukt sin håndtering av pandemien aktivt i valgkampen. Under pandemien markerte han seg som en motstander av Trump og Fauci.  Han nektet å stenge ned samfunnet, slik at flest mulig bedrifter kunne fungere som normalt. Den konservative spaltisten Ann Coulter har trukket sin støtte til Trump. I stedet satser hun på DeSantis. Nylig sa hun til The New York Times at den eneste som kan konkurrere med DeSantis når det gjelder covid, er statsministeren i Sverige. Ifølge The Washington Post vil DeSantis øke fokuset på vaksinemotstanden sin fremover. I 2021 nektet han å svare ja eller nei på om han selv hadde tatt en oppfriskingsdose. Nå sier han at de føderale myndighetene ikke skal få bruke «sunne mennesker i Florida» som forsøksdyr. Han hevder at det ikke finnes bevis for at vaksinen er effektiv og sikker. Skepsisen øker Skepsisen mot covidvaksiner har spredt seg til vaksiner generelt. Blant republikanere er det også en økende skepsis mot å vaksinere barn mot meslinger, viste en meningsmåling fra Pew Research Center i mai. I mange år har 79 prosent av republikanerne ment at det er fornuftig å kreve at barn i den offentlige skolen vaksineres. Men i år har denne gruppen sunket til 57 prosent, viser tallene fra Pew. Blant demokrater er tallet stabilt på 85 prosent. Professor og helseekspert Lawrece Gostin ved Georgetown University sier til Politico: – Vi kan se en fremtid der barn ikke får vaksine på skolen. Sykdommer vi en gang trodde var utryddet, kan komme tilbake. Han sier at det vil koste liv.
Biden og Trump sliter med vaksineskeptikere i forkant av neste års valg.  Bidens stab i Det hvite hus prøver å finne løsninger for å håndtere vaksinemotstanden. Robert F. Kennedy Jr. utfordrer Biden med sin vaksineskepsis.  Trump og konkurrent Ron DeSantis krangler om hvem som håndterte pandemien best. 